
Text rozhodnutia
Súd: Krajský súd Bratislava Spisová značka: 3Cob/58/2016 Identifikačné číslo súdneho spisu: 1112219779 Dátum vydania rozhodnutia: 30. 06. 2016 Meno a priezvisko sudcu, VSÚ: Mgr. Štefan Zelenák ECLI: ECLI:SK:KSBA:2016:1112219779.1 Uznesenie Krajský súd v Bratislave v právnej veci navrhovateľa DBK - Brikettgyár Slovakia s.r.o., Nový rad 169, Boťany, IČO: 36 766 275, práv. zast. JUDr. Petrom Pandym, advokátom, L. Kossutha 99, Kráľovský Chlmec, proti odporcovi SAPARI s.r.o., Lermontovova 914/9, Bratislava, IČO: 36 640 875, o zaplatenie 387.118,07 EUR s príslušenstvom a o odvolaní navrhovateľa proti uzneseniu Okresného súdu Bratislava I v Bratislave č.k. 31Cb/229/2012-208 zo dňa 7.10.2015 jednohlasne, takto r o z h o d o l : Krajský súd v Bratislave uznesenie Okresného súdu Bratislava I v Bratislave č.k. 31Cb/229/2012-208 zo dňa 7.10.2015 p o t v r d z u j e . Odporcovi náhradu trov odvolacieho konania nepriznáva. o d ô v o d n e n i e : Napadnutým uznesením súd prvého stupňa konanie zastavil a určil, že odporca nemá právo na náhradu trov konania. V odôvodnení uznesenia uviedol, že navrhovateľ bol na zaplatenie súdneho poplatku vyzvaný výzvou s poučením, že v prípade nezaplatenia súdneho poplatku súd konanie zastaví, ak navrhovateľ do 10 dní od doručenia výzvy nezaplatí súdny poplatok vo výške 23.227 EUR. Výzva k zaplateniu súdneho poplatku bola právnemu zástupcovi navrhovateľa doručená dňa 3.2.2014, v stanovenej lehote však súdny poplatok nebol zaplatený. Preto súd prvého stupňa podľa ust. § 10 ods. 1 zák. č. 71/1992 Zb. konanie zastavil. O trovách konania bolo rozhodnuté podľa § 146 ods. 1 písm. c) O.s.p. Proti tomuto uzneseniu podal v zákonom stanovenej lehote odvolanie navrhovateľ a uviedol, že dňa 19.2.2014 požiadal o oslobodenie od platenia súdneho poplatku z dôvodu nepriaznivých majetkových pomerov. Krajský súd v Bratislave prejednal odvolanie podľa § 212 ods. 1 O.s.p. bez nariadenia pojednávania podľa § 214 ods. 2 O.s.p. a dospel k záveru, že odvolaniu nie je možné vyhovieť. Podľa § 219 ods. 2 O.s.p. ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. V preskúmavanej veci bolo z obsahu spisu preukázané, že uznesením z 4.9.2014 č.k. 31Cb/229/2012-203 súd navrhovateľovi oslobodenie od súdnych poplatkov nepriznal. Proti tomuto uzneseniu podal faxom odvolanie navrhovateľ, ktoré však napriek výzve súdu doručenej mu dňa 28.5.2015 v lehote 3 dní nedoplnil. Na takéto odvolanie sa v súlade s § 42 ods. 1, O.s.p. neprihliada. Na základe vyššie uvedeného prvostupňový súd správne konanie zastavil pre nezaplatenie súdneho poplatku za návrh v zmysle § 10 ods. 1 zák. č. 71/1992 Zb. O trovách odvolacieho konania rozhodol súd podľa § 224 ods. 1 v spojení s § 142 ods. 1 O.s.p. a v spore úspešnému odporcovi náhradu trov odvolacieho konania nepriznal, nakoľko mu trovy odvolacieho konania nevznikli. Poučenie: Proti tomuto uzneseniu odvolanie nie je prípustné.

